27. decembra 2022

**Zamestnanci Henkel Slovensko potešili 511 seniorov vianočnou zbierkou #GivingTuesday**

**#GivingTuesday je sviatok štedrosti, darovania a dobrovoľníctva. Je to deň, keď sa po celom svete oslavujú dobré skutky. #GivingTuesday zároveň jedinečným spôsobom spája rôzne skupiny ľudí – neziskové organizácie, firmy, rodiny aj jednotlivcov a povzbudzuje ich k darovaniu. Tento rok #GivingTuesday pripadol na 30. november a v Henkel Slovensko odštartoval každoročnú zbierku pre vyše 500 seniorov, ktorých chcela spoločnosť na Vianoce potešiť.**

„Vianočná zbierka #GivingTuesday má v Henkel Slovensko už dlhodobú tradíciu. Každoročne sa v nej obraciame na zamestnancov s výzvou i inšpiráciou, ako prispieť hoci len drobným darom. Pomáhať skupine seniorov v jesenných i zimných mesiacoch je pre nás už samozrejmosťou. Tešíme sa z každého zapojeného zamestnanca. Tohto roku sme navyše pridali aj výzvu na darovanie krvi, pretože tej nie je nikdy dosť,“ vysvetľuje Dominika Chovanová, CSR koordinátorka spoločnosti Henkel Slovensko.

Spoločná pomoc v Henkel Slovensko bola aj v tomto roku nasmerovaná k seniorom, ktorých spoločnosť dlhodobo podporuje a pomáha im vo svojich CSR aktivitách. Urobiť krajšie Vianoce seniorom mohli zamestnanci viacerými spôsobmi – zakúpením vybraných Henkel produktov (sprchový gél, šampón, zubná pasta, mydlo a krém na ruky) a odovzdaním ich na zbernom mieste v sídle spoločnosti, zapojením do online zbierky ľubovoľným finančným príspevkom cez aplikáciu BenefitPlus alebo darovaním krvi.

Do finančnej zbierky sa zapojilo 150 zamestnancov. Tí spoločne prispeli sumou 1 949,61 eur. Ďalší zamestnanci prispeli 234 ks produktami. Finančné prostriedky zo zbierky putovali na zakúpenie chýbajúcich produktov do pripravovaných balíčkov. Ich počet sa rozhodla spoločnosť navýšiť na 511 a oproti minuloročným 450 balíčkom  tak potešila viac seniorov. Spoločnosť do vianočného projektu rovnako zapája aj chránenú dielňu, ktorá na mieru šije plátenné udržateľné a praktické vrecká, do ktorých sú potom produkty zabalené. Do darovania krvi sa zapojilo 22 zamestnancov.

„*Pri vytváraní darčekov či už pre našich zamestnancov alebo pre seniorov vždy hľadíme na udržateľnosť a praktickosť. Spolupracujeme s lokálnymi chránenými dielňami a veríme, že aj takto vieme zdvojnásobiť radosť ako u seniorov tak u pracovníkov chránených dielní a podporiť lokálnu tvorbu. Je pre nás zároveň podstatné upriamovať pozornosť tam, kam iní nehľadia a podčiarkovať dôležitosť starostlivosti i empatie voči staršej generácii,*“ uvádza Zuzana Kaňuchová, riaditeľka Korporátnej komunikácie Henkel Slovensko, Česko a Maďarsko.

Vyše 500 vianočných balíčkov v hodnote viac ako 5 000 eur eur putovalo do štyroch vybraných seniorských domovov: Domov pri kríži – zariadenie pre seniorov v Dúbravke,  Domov sociálnych služieb a zariadenie pre seniorov v Rači, Archa – domov seniorov na bratislavských Kramároch a denné centrum pre seniorov v Ružinove Na úvrati, kde dobrovoľníci Henkel Slovensko počas roka vyučujú 2x týždenne angličtinu.

Všetky balíčky vlastnoručne zabalilo 10 dobrovoľníkov z radov zamestnancov spoločnosti Henkel Slovensko a boli odovzdané zástupcom domovov, aby si ich seniori mohli včas nájsť pod vianočným stromčekom na Štedrý deň.

## **Dlhodobá tradícia darovania**

Spoločnosť Henkel Slovensko má taktiež dlhoročnú tradíciu aktivít spoločenskej zodpovednosti a firemného dobrovoľníctva. Za roky [2018](https://www.henkel.sk/tlac-a-media/tlacove-spravy-a-publikacie/2018-10-26-henkel-slovensko-ziskalo-ocenenie-senior-friendly-885784), [2020](https://www.henkel.sk/tlac-a-media/tlacove-spravy-a-publikacie/2020-12-18-henkel-slovensko-sa-opaet-pysi-ocenenim-senior-friendly-1139772) a [2021](https://www.henkel.sk/tlac-a-media/tlacove-spravy-a-publikacie/2021-11-10-spolocnost-henkel-slovensko-po-tretikrat-ziskala-ocenenie-senior-friendly-1418062) bola ocenená cenou Senior Friendly za aktívnu pomoc seniorom  vo viacerých oblastiach života. Spoločnosť v rámci iniciatívy „Sklad v núdzi“ celoročne v spolupráci so samosprávami miest a obcí posiela produkty organizáciám, ktoré pomáhajú seniorom žijúcim osamelo alebo v sociálne znevýhodnenom prostredí. V minulosti spoločnosť rovnako organizovala iniciatívu „Shoe box“, v ktorej plnila seniorom drobné  priania darčekmi, ktoré sa zmestia do krabice vo veľkosti krabice od topánok. V poslednom ročníku iniciatívy Shoe Box zamestnanci splnili želania 299 seniorom. Iniciatíva bola nástupom pandémie aktualizovaná na aktivity #GivingTuesday, ktoré nie sú podmienené fyzickou prítomnosťou zamestnancov na pracovisku. Za minulý rok spoločnosť vianočnými balíčkami potešila vyše [450 seniorov](https://www.henkel.sk/tlac-a-media/tlacove-spravy-a-publikacie/2021-12-22-vianocna-zbierka-givingtuesday-potesi-viac-ako-450-seniorov-1487178) v troch vybraných seniorských domovoch.

V rámci strategického dobrovoľníckeho programu [Henkel helps](https://www.henkel.sk/udrzatelnost/spolocenska-zodpovednost/nase-aktivity), zameraného na pomoc seniorom a odbúravanie medzigeneračnej priepasti, dobrovoľníci venujú svoj voľný čas rôznorodým aktivitám so seniormi v oblasti umenia, cestovateľských klubov, prechádzok, manuálnej pomoci či návšteve seniorských domovov. Počas pandémie boli aktivity realizované prípravou online newslettra či videonahrávkami, v ktorých dobrovoľníci čítajú seniorom vybrané literárne diela.

*\*suma uvedená v odporúčanej cenníkovej cene*

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Ozanová

Agentúra Seesame

Telefón: +421 918 421 739

E-mail: ozanova@seesame.com